《送抚宁侯朱永北征》
明代·章懋

单于猎骑惊云中，羽书夜入甘泉宫。君王抚髀思颇牧，将军勇略千人雄。

去年征南闻凯奏，侯印腰间大如斗。今年北征初受脤，剑锋拟斫楼兰首。

铁马横行塞草春，阴山瀚海无烟尘。归来看取麒麟阁，汉家卫霍何其人。

作者简介：（1437—1522）金华府兰溪人，字德懋，号闇然子，晚号谷滨遗老。成化二年进士。由庶吉士授编修。以谏元夕张灯被杖，贬南京大理左评事，历福建佥事。考满求致仕。家居以读书讲学为事，称“枫山先生”。弘治十六年起南京国子监祭酒。正德二年引疾归。世宗即位，进南京礼部尚书致仕。谥文懿。有《枫山语录》、《枫山集》。